สรรพากรจับฉลากลุ้นรางวัลภาษีVAT
สรรพากรเผยหารือรมว.คลังเตรียมจับฉลากลุ้นรางวัลใบเสร็จภาษีมูลค่าเพิ่มเพื่อเป็นอีกหนึ่งช่องทางให้เงินไหลเข้ารัฐเต็มเม็ดเต็มหน่วย
15 ส.ค. 2553

สรรพากรเผยหารือรมว.คลังเตรียมจับฉลากลุ้นรางวัลใบเสร็จภาษีมูลค่าเพิ่มเพื่อเป็นอีกหนึ่งช่องทางให้เงินไหลเข้ารัฐเต็มเม็ดเต็มหน่วย
นายวินัย วิทวัสการเวช อธิบดีกรมสรรพากร กล่าวว่า ได้หารือกับรัฐมนตรีว่าการกระทรวงการคลัง เกี่ยวกับแนวทางในการขยายฐานภาษีและการจัดเก็บภาษีมูลค่าเพิ่ม ป้องกันการหลีกเลี่ยงการใช้ใบกำกับภาษีปลอม และให้เงินภาษีไหลเข้ารัฐอย่างเต็มเม็ดเต็มหน่วย  โดยนำตัวอย่างของจีนมาพิจารณาปรับใช้ ซึ่งมีโรงพิมพ์ใบเสร็จของตนเอง และมีการให้ประชาชนส่งเอสเอ็มเอสแจ้งการรับใบเสร็จรับเงินเมื่อซื้อ สินค้า จากนั้นทุกเดือนจะมีการจับรางวัลต่อครั้ง หวังกระตุ้นให้ประชาชนขอใบกำกับภาษีหลังซื้อสินค้าและบริการ
เบื้องต้นอาจเพิ่มให้จับรางวัลเฉพาะกลุ่มในบางรายการสินค้าที่ประชาชนสนใจ ใช้บริการเป็นจำนวนมาก  เช่น ภาคการท่องเที่ยว ร้านอาหาร  ระบบขนส่ง  เพื่อเป็นช่องทางไม่ให้มีการใช้ใบกำกับภาษีปลอม  
นอกจากนี้ในช่วงต่อไป จะปรับปรุงระบบการจัดเก็บภาษีให้มีประสิทธิภาพ และให้เจ้าหน้าที่ได้ไปทำงานในส่วนอื่นเพิ่มเติม  จึงต้องการใช้ระบบภาคเอกชนเป็นตัวแทนในการควบคุมการเสียภาษีอีกทางหนึ่ง  เช่น  บริษัทขนาดใหญ่ บริษัทจดทะเบียนในตลาดหลักทรัพย์มีผู้ตรวจสอบบัญชีคอยให้การดูแลด้านบัญชี อยู่แล้ว เพื่อให้เจ้าหน้าที่ไปตรวจสอบธุรกิจรายอื่นที่ต้องการดูแลอย่างเข้มงวด  เช่น ธุรกิจอพาร์ตเมนท์ การซื้อขายสินค้าผ่านระบบอินเทอร์เน็ต.